

VLADA REPUBLIKE HRVATSKE

Zagreb, 10. listopada 2024.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predlagatelj:** | Ministarstvo prostornoga uređenja, graditeljstva i državne imovine  |

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predmet:** | Prijedlog odluke o dodjeli sredstava za pomoć Sisačko-moslavačkoj županiji, Gradu Glini, Općini Dvor, Općini Donji Kukuruzari, Općini Jasenovac, Općini Hrvatska Dubica, Općini Majur i Općini Marija Gorica |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

*PRIJEDLOG*

 Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), a u vezi s člankom 11. stavkom 5. Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije, („Narodne novine“, broj 21/23.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_2024. donijela

**O D L U K U**

**o dodjeli sredstava za pomoć Sisačko-moslavačkoj županiji, Gradu Glini, Općini Dvor, Općini Donji Kukuruzari, Općini Jasenovac, Općini Hrvatska Dubica, Općini Majur i Općini Marija Gorica**

**I.**

 Ovom Odlukom odobrava se Ministarstvu prostornoga uređenja, graditeljstva i državne imovine da osigura pomoć Sisačko-moslavačkoj županiji, Gradu Glini, Općini Dvor, Općini Donji Kukuruzari, Općini Jasenovac, Općini Hrvatska Dubica, Općini Majur i Općini Marija Gorica, u ukupnom iznosu od 8.763.129,00 eura, za sanaciju šteta od potresa koje nisu prihvatljiv trošak iz Fonda solidarnosti Europske unije te za poboljšanje uvjeta života stanovništva na potresom pogođenom području.

**II.**

Sredstva iz točke I. ove Odluke raspodijelit će se u iznosima kako slijedi:

* Sisačko-moslavačkoj županiji 3.605.154,00 eura
* Gradu Glini 1.125.000,00 eura
* Općini Dvor 281.375,00 eura
* Općini Donji Kukuruzari 167.600,00 eura
* Općini Jasenovac 1.200.000,00 eura
* Općini Hrvatska Dubica 1.134.000,00 eura
* Općini Majur 1.000.000,00 eura
* Općini Marija Gorica 250.000,00 eura

UKUPNO 8.763.129,00 eura

**III.**

 Sredstva za pomoć iz točke I. ove Odluke osigurana su u Državnom proračunu Republike Hrvatske za 2024. godinu i projekcijama za 2025. i 2026. godinu na razdjelu 076 Ministarstvo prostornoga, uređenja, graditeljstva i državne imovine, poziciji 363 Pomoći unutar općeg proračuna.

**IV.**

 Zadužuje se Ministarstvo prostornoga uređenja, graditeljstva i državne imovine da sredstva pomoći iz točke II. ove Odluke doznači izravno na račun Sisačko-moslavačke županije, Grada Gline, Općine Dvor, Općine Donji Kukuruzari, Općine Jasenovac, Općine Hrvatska Dubica, Općine Majur i Općine Marija Gorica.

**V.**

 Sisačko-moslavačka županija, Grad Glina, Općina Dvor, Općina Donji Kukuruzari, Općina Jasenovac, Općina Hrvatska Dubica, Općina Majur i Općina Marija Gorica dužni su sredstva iz točke II. ove Odluke utrošiti namjenski i o istom podnijeti izvješće Ministarstvu prostornoga uređenja, graditeljstva i državne imovine.

**VI.**

 Ova Odluka stupa na snagu danom donošenja.

KLASA:

URBROJ:

Zagreb,

 PREDSJEDNIK

 mr. sc. Andrej Plenković

**O B R A Z L O Ž E N J E**

Sisačko-moslavačka županija, Grad Glina, Općina Dvor, Općina Donji Kukuruzari, Općina Jasenovac, Općina Hrvatska Dubica, Općina Majur i Općina Marija Gorica obratili su se Ministarstvu prostornoga uređenja, graditeljstva i državne imovine za pomoć u saniranju posljedica potresa koji nisu bili prihvatljiv trošak iz Fonda solidarnosti kao i radi poboljšanja uvjeta i života na potresom pogođenom području sa ukupnim iznosom pomoći od 8.763.129,00 eura i to kako slijedi:

 **Sisačko-moslavačka županija** obratila se za pomoć u osiguranju sredstava u državnom proračuna radi završetka cjelovite obnove naselja Banovi Dvori, Petrinia i Zelenjak, izgradnju pristupnih cesta za naselje Zelenjak i Srednju školu Petrinja te organizaciju prehrane.

Na temelju članka 53. stavka 1. i članka 89. stavka 2. Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“ br. 21/23.) Sisačko-moslavačka županija je preuzela izgradnju stambenih jedinica za privremeni smještaj stanovnika čiji su domovi stradali u potresu. Županija je izgradila naselja Banovi dvori (za područje Grada Gline), Petrinia (za područje Grada Petrinje) i Zelenjak (za područje Grada Siska). Sisačko-moslavačka županija izgradila je 74 stambene jedinice u Županijskom naselju Banovi dvori, 59 stambenih jedinica u Županijskom naselju Petrinia i 35 stambenih jedinica u Županijskom naselju Zelenjak. Navedeni trošak financirao se do 30. lipnja 2023. godine iz sredstava Fonda solidarnosti Europske unije. Vlada Republike Hrvatske je na sjednici održanoj 02. studenog 2023. godine donijela Odluku o dodjeli sredstava za pomoć Sisačko-moslavačkoj županiji (KLASA: 022-03/23-04/428, URBROJ: 50301-05/20-23-1) u iznosu od 9.400.000,00 eura kojom je između ostalog osigurano 8.500.000,00 eura za završetak objekata za privremeni smještaj stanovnika stradalih u potresu i to županijskog naselja „Petrinia“, županijskog naselja „Banovi dvori“ i županijskog naselja „Zelenjak“.

Kako navedena sredstva nisu bila dovoljna za završetak naselja Sisačko-moslavačka županija traži dodatnu pomoć i to 1.100.000,00 eura za završetak naselja Petrinia, 526.850,00 eura za završetak naselja Banovi Dvori i 450.000,00 eura za završetak naselja Zelenjak. Pored navedenog Sisačko-moslavačka županija je preuzela i obvezu izgradnje pristupne ceste s pratećom infrastrukturom za naselje Zelenjak za što Sisačko-moslavačka županija traži pomoć u iznosu od 563.500,00 eura.

Odlukom Stožera civilne zaštite za otklanjanja posljedica katastrofe uzrokovane potresom na području Sisačko-moslavačke Karlovačke i Zagrebačke županije Sisačko-moslavačka županija je preuzela organizaciju prehrane stanovnika koji nisu imali uvjete za pripremanje obroka u privremenom smještaju. Navedeni trošak financirao se do 30. lipnja 2023. godine iz sredstava Fonda solidarnosti Europske unije. Trošak je istekom Fonda solidarnosti Europske unije preuzela Sisačko-moslavačka županija. Broj korisnika značajno se smanjio te u ovom trenutku više nema potrebe za organizacijom ove usluge ali je nastao trošak u iznosu od 511.454,00 eura za koji Sisačko-moslavačka županija traži pomoć.

Ministarstvo prostornog uređenja, graditeljstva i državne imovine kroz kredit Svjetske banke (Zajam 9127-HR) gradilo je novu Srednju školu Petrinja za koju je Sisačko-moslavačka županija preuzela obavezu izgradnje pristupne ceste. Škola i cesta su završene, dobivene su uporabne dozvole te učenici Srednje škole Petrinja, nakon podstanarstva u više osnovnih škola, počinju prvi dan nastavne školske godine 2024./2025. u svom objektu. Kako izgradnja pristupne ceste nije bila prihvatljiv trošak u Fondu solidarnosti Europske unije Sisačko-moslavačka županija je samostalno financirala pristupnu cestu te radi nedostatnih sredstava Sisačko-moslavačka županija traži pomoć za izgradnju ceste u iznosu od 453.350,00 eura.

**Grad Glina** obratio se sa zamolbom za dodjelu sredstava za prostora ispred gradske uprave – bivši autobusni kolodvor (Trg bana Josipa Jelačića 1) za što je izrađena projektna dokumentacija koja je usuglašena s Konzervatorskim odjelom u Sisku. Za navedeni projekt Grad Glina se obratio zahtjevom za pomoć u iznosu od 1.125.000,00 eura.

**Općina Dvor** obratila se sa zamolbom za dodjelu sredstava za sanaciju bivše zgrade suda, društvenog doma u naselju Grmušani, društvenog doma u naselju Struga Banska i društvenog doma u naselju Gornji Javoranj u ukupnom iznosu od 281.375,00 eura.

**Općina Donji Kukuruzari** obratila se sa zamolbom za dodjelu sredstava za obnovu Društvenog doma Komogovina kao i za obnovu zgrade Općine u ukupnom iznosu od 167.600,00 eura.

**Općina Jasenovac** obratila se sa zamolbom za dodjelu sredstava za za obnovu zgrade Općine i za obnovu kulturno edukacijskog centra Jasenovac u ukupnom iznosu od 1.200.000,00 eura.

**Općina Hrvatska Dubica** obratila se sa zamolbom za dodjelu sredstava za obnovu zgrade javno poslovne namjene u vlasništvu Općine, Ulica Petra Berislavića 9 za što je izrađen projekt obnove konstrukcije zgrade u ukupnom iznosu od 1.134.000,00 eura.

**Općina Majur** obratila se sa zamolbom za dodjelu sredstava za pomoć za obnovu društvenih domova u naseljima Mračaj, Veliko Krčevo i Gornji Hrastovac u ukupnom iznosu od 1.000,000 eura.

**Općina Marija Gorica** obratila se sa zamolbom za dodjelu sredstava za vraćanje u ispravno radno stanje infrastrukture (sanacija prometnica oštećenih u potresu) ali isti nisu dovršeni do roka za izravnu dodjelu sredstava na prometnicama Ulica Ante Kovačića, Odvojak Goričke ulice, ulica Sofije Jelačić, dio ulice Bana Josipa Jelačića i ulica Đure Jelačića. Sukladno mogućnostima državnog proračuna predlaže se dodjela novčane pomoći Općini Marija Gorica u iznosu od 250.000,00 eura.

Radi nedostatnih financijskih sredstava i nemogućnosti samostalnog financiranja troškova obnove Sisačko-moslavačke županije, Grada Gline, Općine Dvor, Općine Donji Kukuruzari, Općine Jasenovac, Općine Hrvatska Dubica, Općine Majur i Općine Marija Gorica, a radi obnove objekata oštećenih u potresu i poboljšanja uvjeta života na područjima jedinica lokalne i područne (regionalne) samouprave navedenima u ovoj Odluci predlaže se donošenje iste.